
Vadovaudamasi Lietuvos Respublikos biudžeto sandaros įstatymo 15 straipsniu ir Lietuvos Respublikos krizių valdymo ir civilinės saugos įstatymo 47 straipsnio 3 punktu, Ukmergės rajono savivaldybės taryba  n u s p r e n d ž i a:
1. Patvirtinti Ukmergės rajono savivaldybės mero rezervo sudarymo ir naudojimo tvarkos aprašą.
2. Pripažinti netekusiu galios Ukmergės rajono savivaldybės tarybos 2025 m. balandžio 24 d. sprendimą Nr. 7-77 ,,Dėl Ukmergės rajono savivaldybės tarybos 2023 m. gegužės 25 d. sprendimo Nr. 7-20 ,,Dėl Ukmergės rajono savivaldybės mero rezervo sudarymo ir naudojimo tvarkos aprašo patvirtinimo pakeitimo“ su visais pakeitimais ir papildymais.

Sprendimo projektas suderintas ir pasirašytas Ukmergės rajono savivaldybės dokumentų valdymo sistemoje „Deka Office“
PATVIRTINTA
				Ukmergės rajono savivaldybės tarybos
				2026 m. rugsėjo     d. sprendimu Nr.
				
UKMERGĖS RAJONO SAVIVALDYBĖS MERO REZERVO SUDARYMO IR NAUDOJIMO TVARKOS APRAŠAS

I SKYRIUS
BENDROSIOS NUOSTATOS

1. Ukmergės rajono savivaldybės mero rezervo (toliau – Rezervas) sudarymo ir naudojimo tvarkos aprašas (toliau – Tvarkos aprašas) nustato Ukmergės rajono savivaldybės mero rezervo sudarymo, naudojimo ir apskaitos  tvarką.
2. Rezervo lėšų šaltinis – savivaldybės biudžeto lėšos. 
3. Rezervas turi būti ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis kaip 1 procentas, kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis. Konkretų Rezervo dydį kasmet nustato Ukmergės rajono savivaldybės taryba (toliau – Savivaldybės taryba), tvirtindama einamųjų metų savivaldybės biudžetą.  
4. Rezervo lėšos skiriamos Ukmergės rajono savivaldybės mero (toliau – Mero) potvarkiu.
5. Rezervo lėšos naudojamos: 
[bookmark: part_80ac4cd71a3247d3b7eb30b85fe16e2c]5.1. krizėms ar ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies kompensuoti;
5.2. gaisrų ar įvykių padariniams likviduoti ir jų padarytiems nuostoliams iš dalies kompensuoti;
5.3. dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.  
6. Rezervo lėšos gali būti skiriamos: 
6.1. fiziniams asmenims, turintiems nuosavybės teise registruoto nekilnojamojo turto Ukmergės rajono savivaldybėje, kurių gyvenamieji namai ir butai, negyvenamosios paskirties statiniai nukentėjo, Tvarkos aprašo 5.1–5.3 papunkčiuose nurodytiems tikslams. Jei yra keli turto savininkai, lėšos skiriamos proporcingai turimo turto daliai, kiekvienas iš savininkų turėtų kreiptis individualiai; 
6.2. juridiniams asmenims, registravusiems ir vykdantiems savo veiklą Ukmergės rajono savivaldybėje ir turintiems nuosavybės teise registruoto nekilnojamojo turto Ukmergės rajono savivaldybėje, Tvarkos aprašo 5.3 papunktyje nurodytiems tikslams.
6.3. fiziniams asmenims, atsakingiems už kapavietės, esančios Ukmergės rajono savivaldybėje, priežiūrą ir kurių prižiūrimoje kapavietėje pastatytas ar įrengtas turtas (paminklai, tvorelės, plytelės, dekoratyviniai elementai) nukentėjo, Tvarkos aprašo 5.1–5.2 papunkčiuose nurodytiems tikslams.
	7. Šiame Tvarkos apraše vartojamos sąvokos:
	7.1. ekstremalioji situacija – dėl ekstremaliojo įvykio susidariusi padėtis, kuri gali sukelti ar sukelia didelį pavojų gyventojų gyvybei ar sveikatai, jų būtiniausioms gyvenimo (veiklos) sąlygoms, turtui, aplinkai, gyvybiškai svarbių valstybės funkcijų atlikimui, viešajai tvarkai arba gyventojų žūtį, sužalojimą, turtinę ar kitą žalą;
	7.2. ekstremalusis įvykis – nustatytus kriterijus atitinkantis gamtinis, techninis, ekologinis ar socialinis įvykis, keliantis tokio lygio pavojų gyventojų gyvybei ar sveikatai, jų būtiniausioms gyvenimo (veiklos) sąlygoms, turtui, aplinkai, gyvybiškai svarbių valstybės funkcijų atlikimui, viešajai tvarkai, kad gali būti skelbiama ekstremalioji situacija;
7.3. įvykis – ekstremaliojo įvykio kriterijų neatitinkantis gamtinis, techninis, ekologinis ar socialinis įvykis, keliantis pavojų gyventojų gyvybei ar sveikatai, jų būtiniausioms gyvenimo (veiklos) sąlygoms, turtui ir (ar) aplinkai, gyvybiškai svarbių valstybės funkcijų atlikimui, viešajai tvarkai;
7.4. krizė – valstybės lygio ekstremalioji situacija, kurios nepavyksta arba neįmanoma likviduoti ir (ar) pašalinti jos padarinių taikant šiame įstatyme nustatytas valstybės lygio ekstremaliosios situacijos valdymo priemones, ypatingo įvykio, taip pat išorės arba vidaus įvykių ar procesų nulemta situacija, kelianti grėsmę Lietuvos Respublikos nacionalinio saugumo interesams ar gyvybiškai svarbių valstybės funkcijų atlikimui. 

II SKYRIUS
REZERVO LĖŠŲ SKYRIMAS 

8. Fiziniai ir (arba) juridiniai asmenys, norintys gauti lėšų iš Rezervo, Savivaldybės merui ne vėliau kaip per 60 kalendorinių dienų nuo įvykio (ekstremalios situacijos, ekstremalaus įvykio, gaisro ir kt.) teikia motyvuotą prašymą su pagrįstais skaičiavimais (sąmatomis) ir (arba) išlaidas patvirtinančių dokumentų kopijomis. Kartu su prašymu pateikiami pastatų, žemės, miško, pasėlių ir kito turto, kuriam buvo padaryta žala, nuosavybės teisę patvirtinantys dokumentai, įvykio atveju – Hidrologinės tarnybos pažyma, gaisro atveju – Priešgaisrinės tarnybos pažyma. Jei žala padaryta kapavietėje esančiam turtui, pateikiama seniūno pažyma apie atsakingą asmenį už kapavietės priežiūrą.
Ekstremaliosios situacijos vadovo, Ekstremaliųjų situacijų operacijų centro sprendimams ar pavedimams vykdyti būtinas lėšas Savivaldybės meras skiria be prašymo.
9. Mero pavedimu prašymus pagal prašymo pobūdį nagrinėja atitinkami savivaldybės administracijos padaliniai ar specialistai. Paskelbus ekstremaliąją situaciją, ekstremalųjį įvykį ar nepaprastąją padėtį, ištikus gaisrui ar įvykiui, Mero potvarkiu gali būti sudaroma darbo grupė materialiniams nuostoliams įvertinti. 
10. Savivaldybės administracijos padalinys, specialistas ar darbo grupė, gavę Mero pavedimą:
10.1. nagrinėja, ar jame nurodytos aplinkybės pagrįstos, ar atitinka Tvarkos aprašo 5 punkte nurodytus tikslus;
10.2. prireikus kreipiasi į kompetentingas institucijas, įstaigas, kitus Savivaldybės administracijos padalinius, seniūnus dėl informacijos, būtinos nagrinėjant pateiktą prašymą;
10.3. nuvykus į įvykio vietą, surašo patirtų nuostolių apžiūros aktą. Apžiūros akto formą tvirtina Meras.
                    10.4. nustatę, kad yra pagrindas tenkinti prašymą, parengia ir teikia raštą dėl lėšų skyrimo iš Rezervo už savivaldybės biudžeto administravimą atsakingam skyriui. Rašte nurodytas lėšų poreikis turi būti pagrįstas skaičiavimais ir (arba) išlaidas patvirtinančiais dokumentais (kopijomis).
                   10.5. informuoja prašymą pateikusį asmenį Viešojo administravimo įstatymo nustatytais terminais apie pateikto prašymo tenkinimą arba netenkinimą. Jei prašymas netenkinamas, nurodo netenkinimo priežastis.
11. Skiriant lėšų iš Rezervo fiziniam asmeniui gaisro ar įvykio atveju nukentėjus nekilnojamajam turtui arba kapavietėje esančiam turtui, atsižvelgiama į objekto paskirtį ir patirtus materialinius nuostolius, pagrįstus skaičiavimais (sąmatomis) ir (arba) išlaidas patvirtinančių dokumentų kopijomis:
11.1. nukentėjus gyvenamajam būstui (butui, namui, kolektyvinio sodo namui ar sodybai), jeigu šios patalpos deklaruotos kaip bendrai gyvenančių asmenų ar vieno gyvenančio asmens gyvenamoji vieta ir jie neturi kito jiems nuosavybės teise priklausančio būsto, būsto dalies, įvertinamos būsto atstatymo išlaidos, atsižvelgiant į vidutines statybinių medžiagų ir darbų kainas rinkoje, bet ne daugiau kaip 60 BSI (bazinių socialinių išmokų) dydžio;
11.2. nukentėjus ūkiniam pastatui (tvartui, kluonui, malkinei, vasaros virtuvei, kiemo rūsiui ar kt.), įvertinamos atstatymo išlaidos, atsižvelgiant į vidutines statybinių medžiagų ir darbų kainas rinkoje, bet ne daugiau kaip 30 BSI (bazinių socialinių išmokų) dydžio;
11.3. esant fizinio asmens prašymui, gali būti skiriamos lėšos gaisro metu susidariusių atliekų išvežimo ir sutvarkymo išlaidoms padengti, bet ne daugiau kaip 2000 Eur;
11.4. nukentėjus kapavietėje esančiam turtui, gali būti skiriamos lėšos turto atstatymo išlaidoms padengti, atsižvelgiant į vidutines medžiagų ir darbų kainas rinkoje, bet ne daugiau kaip 2000 Eur.
12. Savivaldybės biudžetinėms, viešosioms įstaigoms, seniūnijoms, lėšos skiriamos ekstremaliųjų situacijų likvidavimo, jų padarinių šalinimo ar laikino asmenų apgyvendinimo po gaisrų ir stichinių nelaimių išlaidoms apmokėti, dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti. Lėšos apmokamos pagal pateiktus išlaidas pagrindžiančius dokumentus. Išlaidų pagrįstumą svarsto Savivaldybės mero potvarkiu sudaryta komisija. 
13. Lėšos kitiems juridiniams asmenims, ne pelno siekiančioms įstaigoms, registravusiems ir vykdantiems savo veiklą Ukmergės rajono savivaldybės teritorijoje, gali būti skiriamos dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti. Dėl kompensavimo poreikio ir prašymo pagrįstumo svarsto Komisija. Lėšos skiriamos pagal pateiktus išlaidas pagrindžiančius dokumentus, bet ne daugiau 5000 Eur.
14. Rezervo lėšų dydis padarytiems nuostoliams iš dalies apmokėti kiekvienam subjektui, kuriam skiriamos Rezervo lėšos, nustatomas proporcingai padarytų nuostolių dydžiui, atsižvelgiant į tais metais patvirtintą Savivaldybės mero rezervo dydį.
	15. Mero potvarkių projektus dėl lėšų skyrimo iš Rezervo rengia už savivaldybės biudžeto administravimą atsakingas skyrius.

III SKYRIUS
REZERVO LĖŠŲ APSKAITA IR KONTROLĖ

16. Rezervo lėšų apskaitą tvarko už apskaitos tvarkymą atsakingas skyrius. Rezervo lėšos naudojamos pagal atskirą išlaidų sąmatą. 
17. Už Rezervo lėšų naudojimą pagal tikslinę paskirtį atsako lėšų gavėjas. 
18. Rezervo lėšų naudojimo ataskaita įtraukiama į Ukmergės rajono savivaldybės biudžeto vykdymo ataskaitų rinkinį.
19. Informacija apie Rezervo lėšų skyrimą pagal Tvarkos aprašo 5.1-5.3 papunkčiuose numatytus kriterijus skelbiama Savivaldybės interneto tinklapyje.
20. Skiriant lėšų juridiniam asmeniui, kuris nėra savivaldybės biudžetinė įstaiga, pasirašoma lėšų naudojimo sutartis.  
21. Rezervo lėšų panaudojimo kontrolę vykdo Savivaldybės kontrolės ir audito tarnyba, Centralizuotas vidaus audito skyrius.
[bookmark: part_31fb86b9ed894879af50cee0c4844634]22. Jeigu nustatoma, kad asmenys, kuriems buvo skirtos lėšos iš Rezervo, pateikė neteisingą informaciją ir (arba) dokumentus, privalo grąžinti jiems skirtas lėšas. Asmenims nesutikus grąžinti lėšų, jos išieškomos Lietuvos Respublikos teisės aktų nustatyta tvarka.


IV SKYRIUS
BAIGIAMOSIOS NUOSTATOS

23. Rezervo lėšos gali būti skiriamos tais atvejais, kai nuosavybės teise priklausantis nekilnojamasis turtas bei kapavietėje esantis turtas nebuvo apdraustas ir nėra gauta draudimo išmoka, išskyrus šio Tvarkos aprašo 11.3 papunktį.
24. Šis Tvarkos aprašas taikomas asmenims, kuriems netaikomas Ukmergės rajono savivaldybės tarybos patvirtintas Vienkartinių, tikslinių, sąlyginių ir periodinių pašalpų skyrimo ir mokėjimo Ukmergės rajono savivaldybėje tvarkos aprašas, išskyrus šio Tvarkos aprašo 11.3 papunktį.
25. Tai, kas nereglamentuota šiame Tvarkos apraše, sprendžiama taip, kaip numatyta Lietuvos Respublikos teisės aktuose.

UKMERGĖS RAJONO SAVIVALDYBĖS TARYBOS SPRENDIMO PROJEKTO AIŠKINAMASIS RAŠTAS

2026 m. rugpjūčio 8 d.
Ukmergė

	1. Sprendimo projekto pavadinimas: 
Dėl Ukmergės rajono savivaldybės mero rezervo sudarymo ir naudojimo tvarkos aprašo patvirtinimo 
2. Sprendimo projekto rengimo pagrindas:
Lietuvos Respublikos biudžeto sandaros įstatymo 15 straipsnyje numatyta, kad savivaldybės sudaro mero rezervą ir nustato rezervo lėšu naudojimo tvarką.
3. Sprendimo projekto tikslai ir uždaviniai:
	Įstatymas numato, kad mero rezervas turi būti ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis kaip 1 procentas, kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis. Konkretų rezervo dydį kasmet nustato savivaldybės taryba, tvirtindama tam tikrų metų savivaldybės biudžetą.
Atsižvelgiant į Lietuvos Respublikos Seimo 2025-12-23 priimtą Įstatymo 15 straipsnio pakeitimą, Tvarkos apraše numatyta, kad Rezervo lėšos gali būti naudojamos ir krizėms, o ne tik ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies kompensuoti, tačiau išbraukiama sąvoka ,,stichinė nelaimė“.
Naujame Tvarkos apraše numatyta galimybė fiziniams asmenims, atsakingiems už kapaviečių, esančių Ukmergės rajono savivaldybėje, priežiūrą ir kurių prižiūrimose kapavietėse pastatytas ar įrengtas turtas (paminklai, tvorelės, plytelės, dekoratyviniai elementai) nukenčia  ekstremalių situacijų ar įvykių metu, kreiptis dėl dalinio nuostolių kompensavimo. 
	4. Siūlomos naujos teisinio reguliavimo nuostatos (jeigu teikiamas sprendimo pakeitimo projektas, rengiamas sprendimo projekto lyginamasis variantas):
	Nėra.
5. Laukiami rezultatai:
	Tesės aktų nuostatas bei gyventojų lūkesčius atitinkanti Ukmergės rajono savivaldybės mero rezervo sudarymo ir naudojimo tvarka.
6. Lėšų poreikis ir šaltiniai:
	Savivaldybės biudžeto lėšos. 
7. Administracinės naštos pokyčio vertinimas:
Administracinė našta dėl priimto sprendimo nepadidės.
8. Lietuvos Respublikos korupcijos prevencijos įstatymo 8 straipsnio 1 dalyje numatytais atvejais – sprendimo projekto antikorupcinis vertinimas:
☐   Atliekamas (pridedama)
☒   Neatliekamas
9. Kiti sprendimui priimti reikalingi pagrindimai, skaičiavimai ar paaiškinimai:
Nėra.
10. Priimtas sprendimas yra Teisės aktų registro objektas (turi būti skelbiamas Teisės aktų registre) pagal Lietuvos Respublikos teisėkūros pagrindų įstatymo 6 straipsnio 2 dalies 16 punktą: 
☒  Taip 
☐  Ne 
11. Priimtas sprendimas turi būti pateikiamas*:
Sprendimas pateikiamas Savivaldybės administracijos Finansų skyriui.
12. Aiškinamojo rašto priedai:
Nėra.
Finansų skyriaus  vedėja				Vida Butkevičienė





